El Departament d'Educació, amb la col·laboració de l'Institut Europeu de la Mediterrània, es proposa potenciar una política educativa mediterrània d'euroveïnatge, impulsant la participació de centres docents de Catalunya en el Programa euromediterrani de cooperació educativa amb els països del sud de la Mediterrània (PECE-MED).
Aquest programa té com a objectiu fonamental la millora de la qualitat de l'educació mitjançant: la dinamització de la cooperació i els intercanvis transnacionals entre centres docents, la promoció de la innovació en els mètodes i materials pedagògics, el foment de la difusió transnacional de les bones pràctiques i la innovació en la gestió dels centres, la creació i difusió de mètodes de treball contra l'exclusió i el fracàs escolar, l'ús de les tecnologies de la informació i de la comunicació per a la construcció de comunitats de coneixement, el desenvolupament professional del personal docent i la producció de nous recursos didàctics d'aplicació específica per al coneixement dels països de la Mediterrània i de la Unió Europea.
El Programa euromediterrani de cooperació educativa amb els països del sud de la Mediterrània (PECE-MED) pretén també contribuir a la promoció de la consciència de la diversitat cultural i de plantejaments integradors en l'educació mitjançant una sèrie d'activitats transnacionals concebudes de cara a: compartir els coneixements sobre diferents cultures en un context de respecte mutu, desenvolupar iniciatives interculturals en el sector de l'educació obligatòria i en el seu entorn familiar i social, millorar les capacitats i la motivació dels professors per a l'educació pluricultural, i cooperar en la lluita contra qualsevol tipus de discriminació i/o exclusió social.
D'acord amb el que s'exposa, i de conformitat amb el que estableixen la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, quant a la participació dels centres docents privats concertats i els de titularitat municipal,
Convocar concurs públic per a la selecció de centres docents d'educació primària, d'educació secundària o de formació de persones adultes públics i privats concertats per dur a terme projectes transnacionals de cooperació escolar, dins del programa euromediterrani de cooperació educativa amb països del sud de la Mediterrània (PECE-MED).
La despesa derivada de l'assignació econòmica extraordinària per la participació en el programa PECE-MED, durant el curs 2005-2006, dels centres docents de Catalunya que resultin seleccionats en aquesta convocatòria, serà d'un import màxim de 30.000,00 euros, dels quals 21.000,00 euros es destinaran als centres docents de titularitat del Departament i seran a càrrec de la posició pressupostària 4230.EN02.D/226001300 i els restants 9.000,00 euros seran a càrrec de la posició pressupostària 4230.EN02.D/482000100 del pressupost de la Generalitat de Catalunya per a l'any 2006 i es destinaran als centres docents públics municipals i privats concertats.
Aquesta despesa està condicionada a l'existència de crèdit adequat i suficient en les posicions pressupostàries esmentades del pressupost de l'any 2006.
La distribució especificada més amunt podrà ser modificada en cas que no hi hagi prou centres seleccionats de titularitat del Departament d'Educació o municipals i privats concertats, segons correspongui.
Aprovar les bases que han de regir aquesta convocatòria, que consten com a annex d'aquesta Ordre.
Barcelona, 20 de desembre de 2005
L'objectiu de la convocatòria és millorar i reforçar la dimensió euromediterrània de l'educació escolar, mitjançant el foment de la cooperació transnacional entre centres docents i contribuir a la millora del desenvolupament professional del personal directament vinculat als centres docents implicats.
Així mateix, es pretén també incidir en la promoció de la consciència de la diversitat cultural i de plantejaments integradors en l'educació escolar euromediterrània a través d'activitats transnacionals per compartir coneixements sobre diferents cultures, millorar la motivació del professorat en l'educació pluricultural, lluitar contra qualsevol tipus de discriminació o exclusió social i promoure conjuntament l'educació dels ciutadans..2 Requisits generals de participació
Per poder participar en un projecte escolar PECE-MED caldrà constituir associacions d'almenys tres centres docents, un i només un dels quals serà un centre de Catalunya, el qual actuarà com a coordinador del projecte i, almenys, dos centres més de dos països diferents del sud de la Mediterrània.
Hi podran participar en tant que associats, centres de dos o més països de la Unió Europea.
Els centres de Catalunya participants han de complir els requisits següents:
a) Que siguin centres docents d'educació primària, secundària, o de formació de persones adultes, de titularitat del Departament d'Educació, de titularitat municipal o privats concertats.
b) Que el projecte PECE-MED formi part del projecte global de centre i, per tant, l'hagin aprovat el claustre de professorat i el consell escolar de centre.
El projecte PECE-MED ha d'estar relacionat amb el coneixement de la Mediterrània o amb els temes explicitats més avall.
c) Que els centres desenvolupin o hagin desenvolupat un projecte escolar dins el marc de l'acció Comenius del Programa Sòcrates, o bé que participin o hagin participat en algun projecte de cooperació internacional..3 Característiques del projecte
3.1 Els projectes escolars PECE-MED que es presentin en aquesta convocatòria han d'oferir a l'alumnat i professorat dels diferents països l'oportunitat de treballar junts, dins les activitats habituals de classe, en un o més temes d'interès comú.
Aquesta col·laboració permetrà intercanviar experiències, descobrir els elements diferencials de la diversitat cultural, social i econòmica de la Mediterrània, augmentar els seus coneixements generals i aprendre a valorar les opcions dels altres.
Així mateix, contribuirà a la millora de les aptituds de l'alumnat i del professorat, tant en l'àmbit en què se centri el projecte com en d'altres habilitats (de relació social, de planificació d'activitats en equip, d'ús de tecnologies de la informació, etc.).
El projecte PECE-MED ha de tenir un caràcter multidisciplinar, s'ha de dur a terme en equip i ha de contribuir a la millora dels hàbits d'estudi i actituds de l'alumnat, al perfeccionament professional i personal del professorat i a la implicació dels diferents agents en els processos educatius.
Les universitats i les institucions de formació del professorat hi podran col·laborar, especialment pel que fa al desenvolupament d'estratègies d'innovació i recerca als diferents nivells educatius.
Així mateix, el projecte ha d'estar integrat en el currículum de l'alumnat participant, formar part de les activitats habituals del centre docent i produir el major impacte possible en el centre escolar i en l'entorn familiar i social dels alumnes.
En aquest sentit, i amb la finalitat que el projecte PECE-MED s'integri en el projecte del centre, s'explicitarà en la Programació general anual de les activitats a realitzar.
3.2 Els projectes PECE-MED han de tenir una durada prevista de tres cursos escolars.
Quan acabi el curs els centres docents seleccionats han de manifestar el seu interès de continuar desenvolupant el projecte per al curs següent.
L'Oficina de Cooperació Educativa i Científica Internacional avaluarà el desenvolupament i la continuïtat dels projectes i podrà sol·licitar els informes que consideri oportuns.
3.3 Els temes sobre els quals s'ha d'orientar el projecte PECE-MED hauran d'estar relacionats preferentment amb qualsevol dels aspectes següents:
a) La pluriculturalitat a la mediterrània i a la Unió Europea: influències i intercanvis.
b) Les regions mediterrànies i de la Unió Europea: història i cultura
c) Ciències, tecnologies i societat.
d) Elements de convivència i cohesió social, drets humans i democràcia.
e) Els moviments migratoris a la Mediterrània i a la Unió Europea
g) Altres temes d'interès prioritari del Departament d'Educació i de les polítiques educatives de les regions i països de la Unió Europea i del sud de la Mediterrània.
Per al desenvolupament dels temes citats s'hauran d'utilitzar, com a part integrant del projecte, les tecnologies de la informació i de la comunicació.
3.4 Durant el desenvolupament del projecte PECE-MED se celebrarà almenys una reunió anual de treball a un dels països integrants de l'associació per tal de garantir que es compleixen els objectius del programa i que existeix continuïtat entre els centres docents associats.
A aquesta reunió assistiran professors de cadascun dels centres associats.
En previsió dels possibles imprevistos que puguin haver-hi durant l'estada al país on s'hagin de realitzar les activitats de coordinació, els assistents han de subscriure una assegurança de viatge, l'import de la qual pot ser justificat com a despesa a efectes de liquidació final.
Per a les trobades de professorat, cal que la direcció del centre concedeixi un encàrrec de serveis a la persona interessada, d'acord amb el que disposen les instruccions per a l'organització i el funcionament dels centres docents per al curs escolar 2005-2006 (Full de disposicions i actes administratius del Departament d'Educació núm. 1060, d'agost de 2005).
3.5 Els projectes s'han de centrar bàsicament en el mateix procés de cooperació, és a dir, en la realització d'un projecte educatiu en col·laboració amb centres pertanyents als països veïns de la Mediterrània i de la Unió Europea.
No obstant això, els projectes donaran lloc necessàriament a diversos productes, com ara diaris de projectes, opuscles, llibres, objectes, realitzacions artístiques, pàgines web, etc., amb l'objectiu de donar la màxima difusió a l'experiència..4 Informació a Internet
La informació sobre aquesta convocatòria estarà disponible a la pàgina web http://www.xtec.net/ofinternacional.
La publicació a Internet de tota la informació sobre la convocatòria, així com de la seva resolució, no tindrà efectes pel que fa als còmputs de terminis..5 Presentació de sol·licituds, terminis i documentació
5.1 Els centres docents catalans interessats a participar en aquesta convocatòria hauran de presentar una única sol·licitud, adreçada al director general d'Ordenació i Innovació Educativa, d'acord amb el model que estarà a la seva disposició a la seu central del Departament d'Educació, als seus serveis territorials i a la pàgina web esmentada a la base 4 d'aquesta convocatòria.
5.2 A la sol·licitud, caldrà adjuntar la documentació següent:
Proposta del projecte PECE-MED que es vol dur a terme, elaborat d'acord amb les característiques que s'especificaran en el model de sol·licitud.
Pressupost detallat de les despeses que produirà la realització del projecte, incloent la justificació de les raons per les quals resulten essencials per al seu desenvolupament, elaborat d'acord amb les característiques que s'especificaran en el model de sol·licitud.
Cal tenir en compte el que s'especifica a la base 8 d'aquest annex quant a la tipologia de despeses que es poden incloure en el pressupost.
Certificat de l'acta de la sessió del consell escolar del centre en què s'aprova la participació en la convocatòria i la previsió de les despeses vinculades amb el projecte PECE-MED que s'hagin d'assumir amb la dotació econòmica.
4 Document conforme el projecte ha estat aprovat pel claustre de professors del centre participant.
En el cas dels centres docents municipals o privats concertats: declaració conforme el centre no es troba en cap de les causes que impedeixen obtenir la condició de beneficiari, d'acord amb el que disposa l'article 13.2 de la Llei 38/2003, de 17 de novembre, general de subvencions.
Document de compromís dels centres docents associats al centre docent de Catalunya conforme participaran en el projecte PECE-MED.
5.3 La sol·licitud, juntament amb la documentació esmentada, es pot presentar a la seu central del Departament d'Educació, als seus serveis territorials o a qualsevol dels llocs que preveu l'article 38.4 la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que s'opti per presentar la sol·licitud en una oficina de correus, es farà en sobre obert perquè la sol·licitud pugui ser datada i segellada pel personal de correus abans de ser certificada.
5.4 El termini de presentació de sol·licituds s'iniciarà l'endemà de la publicació d'aquesta Ordre al DOGC i finalitzarà el dia 23 de gener de 2006..6 Procés de selecció dels projectes
6.1 Es delega en el director general d'Ordenació i Innovació Educativa la facultat de resoldre aquesta convocatòria, a proposta de la comissió que es crearà amb aquesta finalitat i que estarà constituïda pels membres següents:
El subdirector general de Formació Permanent i Recursos Pedagògics, o persona en qui delegui, que actuarà com a president.
La directora de l'Oficina de Cooperació Educativa i Científica Internacional.
Dos/Dues tècnics/ques dels Serveis Territorials del Departament d'Educació, designats/des pel director general d'Ordenació i Innovació Educativa.
Dos/Dues tècnics/ques de l'Oficina de Cooperació Educativa i Científica Internacional, un dels quals actuarà com a secretari/ària.
6.2 Les persones membres d'aquesta comissió estaran afectades per les causes d'abstenció i recusació previstes als articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.3 Els projectes PECE-MED seran seleccionats d'acord amb els criteris següents:
a) Precisió i claredat en la definició dels objectius i dels resultats esperats: fins a 2 punts.
b) Caràcter innovador i mètodes de millora de la qualitat de la pràctica docent: fins a 2 punts.
c) Consideració de la dimensió euromediterrània en el plantejament general del projecte: fins a 2 punts.
d) Estratègies proposades per a la difusió del projecte i integració del centre en el seu desenvolupament: fins a 2 punts.
e) Grau d'implicació de la comunitat educativa del centre i d'altres institucions participants: fins a 2 punts.
f) Instruments d'avaluació del projecte: fins a 2 punts.
6.4 L'òrgan instructor del procediment serà l'Oficina de Cooperació Educativa i Científica Internacional, la qual podrà demanar als centres participants la documentació addicional i els aclariments que consideri oportuns..7 Resolució de la convocatòria
La Resolució d'aquesta convocatòria es farà pública als taulers d'anuncis de la seu central del Departament d'Educació, dels seus serveis territorials i a l'adreça d'Internet esmentada a la base 4 d'aquest annex.
Així mateix, es notificarà el resultat de la convocatòria a tots els centres participants, amb especificació dels recursos que s'hi puguin interposar.
La Resolució de concessió també es publicarà al DOGC quan l'import concedit sigui igual o superior a 3.000,00 euros.
En qualsevol cas, les sol·licituds presentades s'entendran desestimades si no hi recau resolució expressa en el termini de sis mesos a comptar de l'endemà de la finalització del termini per presentar les sol·licituds..8 Modalitat i quantia de l'assignació econòmica
8.1 L'assignació econòmica per als centres docents catalans que resultin seleccionats en la present convocatòria oscil·larà entre els 2.000,00 _ i els 5.000,00 euros, en funció del grau d'implicació dels diferents agents de la institució escolar i dels desplaçaments que es puguin produir en el desenvolupament del projecte.
8.2 L'assignació econòmica per dur a terme el projecte PECE-MED durant el curs 2005-2006, destinada únicament a les despeses realitzades i pagades pel centre docent de Catalunya abans del 31 d'agost de 2006, es compon de dues parts, en funció del pressupost presentat amb la sol·licitud:
Per a despeses generals corresponents únicament als conceptes següents:
Documentació (difusió, impressió, composició).
Despeses generals (comunicacions, material d'oficina, fotocòpies, _).
Despeses per a activitats concretes del projecte (entrades a museus, material fungible divers, desplaçaments locals_).
L'assignació màxima per aquest tipus de despesa no podrà ser superior en cap cas a 1.000,00 euros.
Despeses vinculades als desplaçaments transnacionals del professorat del centre docent de Catalunya participant en el projecte, en funció del grau d'implicació de la institució escolar.
Despeses de viatge, d'una durada màxima d'una setmana, des del punt d'origen a la destinació, i assegurances de viatge.
L'assignació per aquest concepte es basarà en les despeses reals.
Cal tenir en compte que s'hauran de fer servir les tarifes més econòmiques, que seran les que s'utilitzaran per determinar l'import de l'assignació.
Despeses corresponents als desplaçaments locals i regionals i a l'allotjament i manutenció durant el període de mobilitat a l'estranger.
8.3 No es consideraran ni despeses de personal, ni despeses de caire protocolari, ni despeses per adquisició de material inventariable..9 Pagament
El Departament d'Educació farà efectiva la dotació econòmica extraordinària que correspongui a cada centre docent de Catalunya que hagi resultat seleccionat, d'acord amb el que s'especifica en la base 8 d'aquest annex, mitjançant transferència al compte bancari en què el centre docent rep l'aportació habitual del Departament.
Pel que fa als centres docents de titularitat del Departament d'Educació, el pagament serà en un sol lliurament un cop dictada la resolució d'aquesta convocatòria.
Quant als centres privats concertats o de titularitat municipal, es tramitarà un 80% de l'import concedit en concepte de bestreta un cop dictada la resolució, i el 20% restant es lliurarà un cop presentada la justificació que preveu el punt 10 d'aquest annex.
Ateses les característiques i la naturalesa dels centres docents no es considera necessari que aportin garanties..10 Justificació
10.1 El termini de presentació dels documents que acreditin les despeses efectuades finalitzarà el 15 de setembre de 2006.
10.2 La documentació justificativa d'haver realitzat i pagat les despeses derivades del projecte PECE-MED haurà de contenir els documents següents:
a) En el cas dels centres docents públics de titularitat del Departament d'Educació:
Còpia compulsada de l'acta de la sessió del consell escolar en la qual s'hagin aprovat els comptes derivats de la realització del projecte, o bé certificat que així ho acrediti, emès i signat pel/per la secretari/ària del consell escolar, amb el vistiplau del/de la president/a.
Relació detallada de les factures corresponents a les despeses produïdes en la realització del projecte, en què s'indiqui: data i número de la factura, el NIF i el nom de l'emissor, el concepte de la despesa i l'import.
Certificat del/de la secretari/ària on consti que tant l'ingrés com les despeses relacionades amb la realització del projecte s'han incorporat al seu pressupost i s'han gestionat d'acord amb el que preveu el Decret 235/1989, de 12 de setembre, pel qual es regula el procediment per dur a terme l'autonomia de gestió econòmica dels centres docents públics no universitaris del Departament d'Educació de la Generalitat de Catalunya (DOGC núm. 1204, de 9.10.1989).
b) En el cas dels centres docents, els titulars dels quals siguin corporacions locals:
Certificat emès i firmat per l'interventor/a o pel/per la secretari/ària interventor/a on es faci constar que l'ajut concedit s'ha destinat, durant el curs 2005-2006, a la realització de l'activitat objecte d'aquesta subvenció, amb indicació expressa de l'import i de la partida pressupostària amb càrrec a la qual s'ha efectuat la despesa.
Relació detallada de les factures corresponents a totes les despeses produïdes en la realització del projecte, en què s'indiqui: data i número de la factura, el NIF i el nom de l'emissor, el concepte de la despesa i l'import.
c) En el cas dels centres privats concertats:
Certificat emès per la direcció del centre conforme el projecte s'ha dut a terme i la subvenció atorgada s'ha destinat a la seva realització.
Relació detallada de les factures corresponents a totes les despeses produïdes en la realització del projecte, en la qual s'indiqui: data i número de la factura, el NIF i el nom de l'emissor, el concepte de la despesa i l'import.
Factures i rebuts originals justificatius de les despeses realitzades i pagades fins arribar a l'import concedit.
Aquests documents han de complir els requisits legals que estableix la normativa vigent i han d'anar emesos a nom del centre docent a qui s'ha concedit la subvenció.
10.3 En tots els casos els centres hauran de justificar la totalitat de l'import concedit.
En el cas que es justifiqui per menys de la quantitat concedida, l'import de l'ajut es reduirà per l'import no justificat correctament..11 Compromís del centre
Els centres seleccionats es comprometen a dur a terme el projecte i a participar en les activitats de formació i coordinació que es realitzin.
Així mateix, els centres docents catalans seleccionats en aquesta convocatòria es comprometen a:
Difondre, des de l'inici del projecte, les experiències i els resultats a la institució escolar, així com als centres de l'entorn i institucions locals vinculades a l'àmbit educatiu i cultural.
En el cas de possible difusió o publicació de l'activitat (de qualsevol tipus i mitjà), el centre haurà de fer referència a la col·laboració del Departament d'Educació per al seu desenvolupament, així com indicar expressament que el contingut difós o publicat compromet exclusivament al seu autor o autors.
Comunicar a l'Oficina de Cooperació Educativa i Científica Internacional qualsevol alteració de les condicions valorades per a la selecció dels projectes i l'assignació econòmica corresponent (variació del nombre de participants, dates de realització del projecte, canvi dels centres associats o altres de similars), així com la renúncia a la realització del projecte.
Aquestes modificacions en cap cas implicaran un augment de la quantia de l'assignació econòmica.
Sotmetre's a les actuacions de control financer que correspongui i a les comprovacions que el Departament d'Educació consideri oportunes..12 Seguiment del projecte
La Direcció General d'Ordenació i Innovació Educativa establirà els mecanismes de seguiment i avaluació dels projectes que consideri oportuns..13 Certificació
La participació en aquests projectes PECE-MED tindrà la consideració d'activitat d'innovació educativa i la Direcció General d'Ordenació i Innovació Educativa n'emetrà el certificat corresponent al professorat que hi hagi participat.
Per a l'obtenció d'aquests certificats, els centres docents seleccionats hauran de trametre als/a les directors/es dels serveis territorials corresponents, abans del 15 de juliol de 2006, 2007 i 2008, la documentació següent:
Certificació anual de la direcció del centre docent en què es faci constar el nom, cognoms i NIF del professorat que hagi participat en el projecte.
Síntesi anual de les activitats realitzades.
La Inspecció d'Educació informarà anualment la relació del professorat participant lliurada pel centre, indicant si procedeix la certificació..14 Els centres docents seleccionats estaran obligats a facilitar tota la informació que els requereixin els òrgans de control de l'Administració.